b"\n_START_ARTICLE_\nYanagi S\xc5\x8detsu\n_START_SECTION_\nBiografia\n_START_PARAGRAPH_\nEl 1914, gr\xc3\xa0cies als germans Asakawa Noritaka i Takumi, Yanagi descobreix les cer\xc3\xa0miques de la dinastia Joseon. La peculiar bellesa de les seves formes provoquen en el fil\xc3\xb2sof un enorme inter\xc3\xa8s. Aix\xc3\xb2 l'incita a fer el seu primer viatge a Corea, el 1916,\xc2\xa0encuriosit per l'artesania d'aquell pa\xc3\xads. Aquest viatge el va portar a fundar el Museu d'Artesania Popular de Corea a Se\xc3\xbcl, el 1924, i a l'encunyament del terme mingei, creat per ell mateix i pels ceramistes\xc2\xa0Hamada Sh\xc5\x8dji (1894-1978) i Kawai Kanjir\xc5\x8d (1890-1966).\xc2\xa0Entre els anys 20 i 30, Jap\xc3\xb3 passava per un moment de vertiginosa occidentalitzaci\xc3\xb3, industrialitzaci\xc3\xb3 i creixement urb\xc3\xa0. El moviment\xc2\xa0 mingei es considera com una reacci\xc3\xb3 a aquesta r\xc3\xa0pida modernitzaci\xc3\xb3.\n_START_SECTION_\nMuseu de les Arts Populars del Jap\xc3\xb3\n_START_PARAGRAPH_\nEl 1926, el Moviment de les Arts Populars va ser presentat formalment.\xc2\xa0Yanagi comen\xc3\xa7\xc3\xa0 a interessar-se tamb\xc3\xa9 per l'artesania del seu propi pa\xc3\xads i, a poc a poc, va anar recuperant objectes artesanals utilitzats per la gent m\xc3\xa9s humil dels per\xc3\xadodes\xc2\xa0Edo i Meiji.\xc2\xa0El primer objecte que va atreure Yanagi va ser una escultura de Buddha del per\xc3\xadode Edo anomenada  Mokujiki.  Mentre viatjava per l'interior del Jap\xc3\xb3 investigant sobre les representacions populars de Buddha, va poder apreciar la humil bellesa dels d'aquells objectes realitzats per artesans an\xc3\xb2nims._NEWLINE_Yanagi es va dedicar a difondre la filosofia mingei i a modonar a con\xc3\xa8ixer les artesanies procedents de les diferents regions del Jap\xc3\xb3.  El 1936, es va fundar el Museu d'Artesania Popular del Jap\xc3\xb3\xc2\xa0(Nihon Mingeikan).\xc2\xa0Yanagi en va ser anomenat director._NEWLINE_Des de la seva posici\xc3\xb3 al museu, Yanagi va emprendre diverses activitats, com ara viatjar a Tohoku, Kyushu o Okinawa per a investigar i col\xc2\xb7leccionar objectes artesanals, comissariar exposicions sobre l'artesanies Joseon o Otsu-e, presentar artesanies de les tribus Ainu i de Taiwan, replantejar la cerim\xc3\xb2nia del te o difondre les est\xc3\xa8tiques budistes._NEWLINE_La sala principal del museu va ser dissenyada pel propi Soetsu Yanagi i va ser catalogada com a Propietat Cultural Tangible del Jap\xc3\xb3 el 1999. \xc3\x89s un edifici constru\xc3\xaft en fusta i pedra volc\xc3\xa0nica Oya."